**Ақжан Машановтың «ӘЛ-ФАРАБИ ЖӘНЕ АБАЙ» атты кітабы жарық көрді**

Әл-Фараби атындағы ҚазҰУ жанындағы Абай ғылыми-зерттеу институты ұсынған көрнекті ғалым Ақжан Машановтың **«Әл-Фараби және Абай»** атты зерттеу еңбегі «Қазақ университеті» баспасынан, «Абай институтының еңбектері» сериясымен жарық көрді. Кітаптың алғысөзін жазған - ҚазҰУ ректоры, профессор Ғ.Мұтанов, жалпы редакциясын басқарған - профессор Ж.Дәдебаев.

Шығыс ғұламасы Әл-Фарабидің 1025 жылдығы және Абай Құнанбаевтың 175 жылдығына орай қайта жарық көрген бұл еңбекте автор қос данышпанның рухани байланысын, даналықтарының түпкі негізін, ілімдерінің әлеуметтік маңызын ашып көрсетеді.

Ақжан Машанов фарабитану ғылымының негізін салушылардың бірі. Фарабидің еңбектерін түпнұсқада оқу үшін жасы алпыстан асқанда араб тілін меңгеріп, оның математика, музыка, алхимия, астрономия, жаратылыстану туралы зерттеулері мен пайымдарын ақтарады. А.Машанов әл-Фараби мен қазақтың ойшыл ақыны Абай Құнанбаевтың арасынандағы рухани үндестік байқап, осы тұрғыда іздене бастайды. Бұл жөнінде «Егер бізден әл-Фарабиге ең жақын, рухани сабақтас адам бар ма деп сұраса, алдымен Абай дер едік. Екеуінің арасын жалғап тұрған ғажайып нәзік, тамаша берік рухани жіпті әлі таба алмай жүрміз. Әл-Фараби мен Абай арасын жақындастыру, үндестіру, халқымыздың мың жылдық рухани, мәдени-рухани дүниесін тірілту деген сөз», - деп жазады автор. Осы бағытта біраз ізденген ғалым «Әл-Фараби және Абай» атты шағын зерттеу жұмысын жариялайды.

Ұлылыардың мерейтойымен қатар келген қазақ қоғамының рухани жаңғыруы тұсында бұл еңбектің өзектілігі арта түседі. Кітап ғалымдар мен студенттерге, ЖОО оқытушыларына, зерттеушілерге, әл-Фараби мен Абай даналығынан үлгі алғысы келген көршілік оқырманға арналады.